Hekkwotas by wildtuin toegepasDie Paul Kruger-hek. (Foto: SANParke) Die Krugerwildtuin verwag baie besoekers op Erfenisdag en oor die naweek en sal om die rede streng daaglikse hekkwotas toepas. Dagbesoekers word aangeraai om vooruit vir hul besoek te bespreek ten einde toegang tot die wildtuin te verseker . Volgens Isaac Phaahla, woordvoerder vir die wildtuin, moet dagbesoekers reeds vroeg by die hekke opdaag aangesien diegene wat eerste daar is, eerste gehelp sal word. Besoekers kan ook vooraf bespreek deur 012 428 9111 te bel. “Die prosedure is dat sodra die daaglikse kwota bereik is, slegs mense met besprekings toegelaat sal word. Daar is ’n moontlikheid om meer mense toe te laat as daar mense is wat die park verlaat, maar mense kan nie op die proses staatmaak nie, aangesien dit kan beteken dat hulle vir ure lank in die tou staan, maar uiteindelik steeds nie die wildtuin kan binnegaan nie.” Dagbesoekers wat vooraf bespreek, moet ’n nie-terugbetaalbare deposito van R46 per volwassene en R23 per kind betaal om hul toegang te bevestig. Dagbesoekers met voorafbesprekings moet op die spesifieke dag voor 13:00 by die betrokke hek wees aangesien hul bespreking hierna sal verval. “Besoekers word ook herinner aan die reëls en voorskrifte van die wildtuin, met die klem op veral rommelstrooiing, die spoedgrens, oor die uitklim uit motors en geraas. Verder word besoekers se aandag ook weer op die Covid-19-reëls en ‑voorskrifte gevestig, alhoewel ons nou volgens vlak 1-riglyne werk.”